Bayaran Tinggi Yang Diminta Will Smith Menjadi Punca Perancangan Filem Standalone “Deadshot” Terhenti
Status Will Smith dalam pelbagai projek Hollywood yang akan datang menjadi malap berikutan insiden yang melibatkannya dengan pelawak Chris Rock. Ini termasuklah filem ‘standalone’ Deadshot yang dikhabarkan perancangannya dihentikan oleh pihak studio. Menurut laporan terbaru dari Rolling Stone, DC telah membangunkan filem standalone Deadshot yang akan dibintangi Will Smith. Namun, filem tersebut dikhabarkan telah lama “ditangguhkan” sebelum perselisihan terkenal diantara Will Smith dan Chris Rock. Laporan itu menyebut, sebab perancangan filem itu terhenti berpunca daripada bayaran yang diminta Smith untuk filem itu. Smith meletakkan nilai dirinya berbanding filem itu, dan tidak jelas berapa banyak bayaran yang diminta pelakon tersebut.  Menurut Rolling Stone lagi, Smith telah menerima bayaran sebanyak AS$20 juta untuk filem King Richard, dimana peranannya itu telah membolehkannya menerima anugerah Oscar untuk Pelakon Lelaki Terbaik.  Smith membintangi filem Suicide Squad tahun 2016 disamping Margot Robbie, dan filem itu mendapat ulasan bercampur-campur sebaik sahaja ia ditayangkan.  Walaupun sekuel francais telah dihasilkan, Smith memutuskan untuk meninggalkan peranannya itu, dan pihak studio menggantikan tempatnya dengan watak Bloodsport lakonan Idris Elba. 